लोकसभा चुनाव 2019: केंद्रीय मंत्री जेपी नड्डा को उम्मीद, इस बार उत्तर प्रदेश में जीतेंगे इतनी सीटें...  
जेपी नड्डा को यूपी में 74 सीटें जीतने की उम्मीद
पिछले लोकसभा चुनाव में BJP ने 71 सीटें जीती थीं
यूपी की जिम्मेदारी मिलने के बाद पहली बार पहुंचे लखनऊ
नड्डा ने भाजपा के प्रदेश मुख्यालय पर कहा कि लोकसभा चुनाव में भाजपा जबर्दस्त विजय हासिल करेगी. सभी रिकॉर्ड टूट जाएंगे. इसकी वजह प्रधानमंत्री नरेंद्र मोदी के नेतृत्व में सरकार द्वारा किए गए कार्य हैं. उन्होंने कहा कि चुनाव में विकास ही मुद्दा होगा. सपा-बसपा गठबंधन से खतरे के बारे में पूछे जाने पर नड्डा ने कहा, 'हमें पता था कि ऐसा गठबंधन होने जा रहा है. हमें इसकी उम्मीद थी. हमारी रणनीति होगी कि कम से कम 50 प्रतिशत वोट हिस्सेदारी हासिल की जा सके.'
विरोधी दलों का आरोप है कि भाजपा अपने चुनावी वायदे पूरे नहीं कर पायी है. इस पर जेपी नड्डा ने कहा कि वे अपना खुद का रिकॉर्ड बता रहे हैं. उनकी राजनीतिक संस्कृति कमीशन, भ्रष्टाचार और बंटवारे की रही है, जबकि भाजपा 'सबका साथ सबका विकास' में यकीन करती है. भाजपा द्वारा आयोजित जातीय सम्मेलनों के बारे में नड्डा ने कहा कि हम समाज के सभी वर्गों का प्रतिनिधित्व करते हैं और हर वर्ग का ध्यान रखा जाता है.
उन्होंने कहा कि समाज के हर वर्ग तक पहुंचना हमारी जिम्मेदारी है और यह हमारे लिए आवश्यक पहलू भी है, लेकिन हमारा इरादा जाति के आधार पर चुनाव लड़ना नहीं है. सहयोगी दलों के बारे में नड्डा ने कहा कि सभी सहयोगी भाजपा के साथ हैं और भाजपा सबको साथ लेकर चलेगी.